Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου που τροποποιεί τον κανονισμό (ΕΟΚ) αριθ. 822/87 σχετικά με την κοινή οργάνωση της αμπελοοινικής αγοράς» () (97/C 355/11)

Στις 25 Ιουνίου 1997 το Συμβούλιο αποφάσισε, σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 18 Σεπτεμβρίου 1997 (εισηγητής: ο κ. Gottero).

Κατά την 348η σύνοδο ολομέλειας της 1ης και 2ας Οκτωβρίου 1997 (συνεδρίαση της 2ας Οκτωβρίου 1997), η Οικονομική και Κοινωνική Επιτροπή υιοθέτησε με 70 ψήφους υπέρ, 7 ψήφους κατά και 8 αποχές την ακόλουθη γνωμοδότηση.

1. Η Επιτροπή προτείνει να επανεξετασθεί ένας κανόνας των οινολογικών πρακτικών που αφορά τη χρήση μηλικού οξέως για τις πράξεις οξίνισης, τροποποιώντας το άρθρο 15 και το παράρτημα VI του κανονισμού (ΕΟΚ) αριθ. 822/87.

1.1. Το παράρτημα VI - κατάλογος των πρακτικών και των εγκεκριμένων οινολογικών δραστηριοτήτων - προβλέπει σήμερα, για την οξίνιση, τη χρήση τρυγικού οξέως ή, στις συνθήκες που σχετίζονται με την εφαρμογή του άρθρου 15, μηλικού οξέως.

1.2. Το άρθρο 15, παράγραφος 6, προβλέπει τον καθορισμό των συνθηκών στις οποίες τα κράτη μέλη θα μπορούν να εγκρίνουν, έως μια ημερομηνία που θα πρέπει να καθορισθεί, τη χρήση μηλικού οξέως για την οξίνιση των οίνων που παράγονται στην επικράτειά τους.

1.3. Όλα αυτά τα χρόνια καμία χώρα της Ένωσης δεν ζήτησε ποτέ την έγκριση της χρήσεως μηλικού οξέως, στο βαθμό που όλοι οι φορείς και η σύγχρονη οινολογία προβλέπουν αποκλειστικά τη χρήση τρυγικού οξέως για τις πράξεις οξίνισης.

1.4. Ο λόγος της μη χρησιμοποίησης του μηλικού οξέως οφείλεται τόσο στο αυξημένο κόστος, όσο και στην αναγνώρισή του στο επίπεδο της γεύσης η οποία, στην πράξη σημαίνει τροποποίηση της γεύσης του ίδιου του οίνου, ενώ αντιθέτως αυτό δεν συμβαίνει με τη χρήση του τρυγικού οξέως.

1.5. Η πρόταση της Επιτροπής να τροποποιηθεί το παράρτημα VI με την εξάλειψη της δυνατότητας της χρήσεως μηλικού οξέως στις πράξεις οξίνισης ανταποκρίνεται συνεπώς στη συμπεριφορά των ίδιων των παραγωγών.

1.6. Η Οικονομική και Κοινωνική Επιτροπή συμφωνεί συνεπώς με την κατάργηση του δεύτερου εδαφίου του άρθρου 15, παράγραφος 6. Συμφωνεί με την αντικατάσταση του κειμένου του στοιχείου Κ) του σημείου 3 του παραρτήματος VI από το ακόλουθο: «Κ) Η χρήση τρυγικού οξέως για την οξίνιση, στις συνθήκες που προβλέπονται στα άρθρα 21 και 23».

2. Η Επιτροπή προτείνει να επανεξετασθεί ένας άλλος κανόνας που αφορά την οινολογική πρακτική προβλέποντας τη μόνιμη έγκριση χρησιμοποίησης ενός τρόπου αποξίνισης που ενέκρινε έως τώρα μεταβατικά το άρθρο 17, παράγραφος 3, του κανονισμού (ΕΟΚ) αριθ. 822/87.

2.1. Το άρθρο 17, παράγραφος 3, προβλέπει για την οξίνιση τη χρήση άλατος ασβεστίου ή τρυγικού οξέως καθώς και ένα ομοιογενές παρασκεύασμα τρυγικού οξέως και ανθρακικού ασβεστίου έως τις 31 Αυγούστου 1997 (ημερομηνία που παρατάθηκε από διαφόρους κανονισμούς και από τον τελευταίο, δηλαδή τον κανονισμό (ΕΚ) αριθ. 1592/96).

2.2. Όλα αυτά τα χρόνια οι παραγωγοί χρησιμοποίησαν τη δυνατότητα αυτή και δεν έχουν επισημανθεί αντιρρήσεις ή δυσκολίες εκ μέρους των αρχών των επιμέρους κρατών.

2.3. Για το λόγο αυτό θα πρέπει συνεπώς να θεωρηθεί ότι εκλείπουν οι λόγοι της μεταβατικότητας και η πρόταση της Επιτροπής που προβλέπει τη μόνιμη χρήση θα πρέπει να θεωρηθεί ότι εντάσσεται στη λογική της βεβαιότητας και της ευθυγράμμισης των οινολογικών πρακτικών.

2.4. Η Οικονομική και Κοινωνική Επιτροπή συμφωνεί συνεπώς με την διαγραφή των λέξεων «έως τις 31 Αυγούστου 1997» από το άρθρο 17, παράγραφος 3.

3. Η Επιτροπή προτείνει να τροποποιηθεί το άρθρο 45 του κανονισμού (ΕΟΚ) αριθ. 822/87, για να τεθεί τέλος στην προτιμησιακή μεταχείριση που είχε μεταβατικά παραχωρηθεί σε ορισμένες εγκαταστάσεις τη στιγμή της εγκαθίδρυσης του καθεστώτος ενίσχυσης των μούστων για τον εμπλουτισμό και το οποίο δεν δικαιολογείται πλέον.

3.1. Το άρθρο 45 του κανονισμού (ΕΟΚ) αριθ. 822/87 προβλέπει ειδική ενίσχυση για τους συμπυκνωμένους ή διορθωμένους μούστους σταφυλιών που παράγονται στις αμπελοοινικές ζώνες CIII.

3.2. Ωστόσο, η εν λόγω ενίσχυση προβλέπεται επίσης και για τους εμπλουτισμένους ή διορθωμένους μούστους που παράγονται εκτός των ζωνών CIIΙ, όταν αυτοί παράγονται σε εγκαταστάσεις που άρχισαν την παραγωγή τους πριν από τις 30 Ιουνίου 1982.

3.3. Ο λόγος για αυτή την τελευταία εξαίρεση ήταν να μη τεθούν σε κίνδυνο όσοι είχαν πραγματοποιήσει σημαντικές επενδύσεις για πολύ δαπανηρές εγκαταστάσεις και για τις οποίες θεωρούνταν αναγκαίος ένας ορισμένος αριθμός ετών για την απόσβεση των δαπανών.

3.4. Δεδομένου ότι έχουν περάσει 15 έτη από την πραγματοποίηση των εγκαταστάσεων αυτών, η Οικονομική και Κοινωνική Επιτροπή θεωρεί δικαιολογημένη την πρόταση της Επιτροπής για την παύση της ενίσχυσης αυτής στην παραγωγή συμπυκνωμένων μούστων που παράγονται εκτός των ζωνών CIIΙ.

3.5. Κρίνει ωστόσο αναγκαίο να επισημανθεί η απόλυτη αναγκαιότητα έναρξης της παύσης της ενίσχυσης αυτής μόνο μετά την 1η Σεπτεμβρίου 1998.

3.6. Αποτελεί παγιωμένη πρακτική το γεγονός ότι οι επιχειρήσεις που ασκούν τη δραστηριότητα της συμπύκνωσης έχουν ήδη εναποθηκεύσει ή πρόκειται να λάβουν για εναποθήκευση, στο τέλος της συμπύκνωσης, μούστους παραγωγής της εσοδείας 1996, για τους οποίους έχει συμφωνηθεί μία τιμή ενόψει επίσης της ειδικής ενίσχυσης που προβλέπεται για τους μούστους της αμπελοοινικής ζώνης CIIΙ.

3.7. Η έναρξη της ισχύος της παύσεως της ενίσχυσης αυτής από την 1η Σεπτεμβρίου 1997 υπάρχει κίνδυνος να είναι επιζήμια για τους παραγωγούς και τους χρήστες των εν λόγω συμπυκνωμένων ή διορθωμένων μούστων με συνέπεια, μεταξύ άλλων, μια ισχυρή αναστάτωση της αγοράς μούστων. Πράγμα που αποτελεί αδικαιολόγητη κύρωση για τους παραγωγούς. Αντιθέτως, εάν η έναρξη της ισχύος είναι η 1η Σεπτεμβρίου 1998, αυτό θα επιτρέψει στους ενδιαφερόμενους παραγωγούς να προγραμματίσουν ορθά τη διαδικασία της συμπύκνωσης των μούστων που θα παραχθούν στην εσοδεία 1997.

3.8. Για το λόγο αυτό η Οικονομική και Κοινωνική Επιτροπή συμφωνεί με την πρόταση της Επιτροπής, και προκειμένου να αποφευχθεί η ευνοϊκή μεταχείριση ορισμένων παραγωγών ΣΜ ή ΔΣΜ εις βάρος άλλων προτείνει να καθορισθεί ως έναρξη ισχύος του μέτρου η 1η Σεπτεμβρίου 1998.

4. Η Επιτροπή προτείνει να τροποποιηθεί το άρθρο 53 του κανονισμού (ΕΟΚ) αριθ. 822/87 που διέπει τα μέτρα σχετικά με τον έλεγχο των τιμών εισόδου για τους χυμούς και τους μούστους σταφυλιών.

4.1. Η τροποποίηση έγκειται στο να καταστούν οριστικοί οι μεταβατικοί κανόνες που εφαρμόζονται ως τις 30 Ιουνίου 1997.

4.2. Πράγματι οι διατάξεις που προβλέπονται στο άρθρο 53 είναι παρόμοιες με αυτές του τομέα των οπωροκηπευτικών, είναι όμως ακατάλληλες για τις εισαγωγές χυμών και μούστων από σταφύλι.

4.3. Για τους μούστους για τους οποίους η εφαρμογή του τελωνειακού τέλους της εισαγωγής εξαρτάται από την τιμή εισαγωγής του εισαγόμενου προϊόντος, είναι δύσκολο να επιβεβαιωθεί η ακριβής τιμή εισαγωγής δεδομένου ότι η τεκμηρίωση που παρουσιάζεται μπορεί να μην ανταποκρίνεται στην πραγματικότητα ή να χαρακτηρίζεται από πιο ευνοϊκά τελωνειακά τέλη.

4.4. Επιπλέον έως τώρα δεν υφίστατο μια επίσημη τιμή αναφοράς, λόγω της ποικιλίας των μούστων.

4.5. Για το λόγο αυτό υιοθετήθηκαν μεταβατικά μέτρα, που ισχύουν έως τις 30 Ιουνίου 1997. Η Επιτροπή κρίνει σκόπιμο να επέλθουν τροποποιήσεις στον κανονισμό όσον αφορά τα μέτρα αυτά προκειμένου να εξασφαλιστεί ότι θα συνεχιστούν οι έλεγχοι για την τήρηση των τιμών εισόδου, επειδή πιστεύει ότι χρειάζεται να συνεχιστεί ο έλεγχος των τιμών που πραγματοποιείται για το κάθε ένα από τα εισαγόμενα προϊόντα, όπως συμβαίνει σήμερα βάσει των μεταβατικών μέτρων, ή έστω μέσω κατ'αποκοπήν τιμής κατά την εισαγωγή.

4.6. Η Οικονομική και Κοινωνική Επιτροπή μολονότι συμμερίζεται το ενδιαφέρον της Επιτροπής να υπάρξει σταθερός διακανονισμός του θέματος, ειδικότερα στην περίπτωση που υπάρχει δηλωμένη τιμή που ξεπερνά την κατ'αποκοπήν τιμή κατά την εισαγωγή καθώς και στην περίπτωση που δεν δηλώνεται η τιμή εισόδου του εισαγόμενου προϊόντος, εκφράζει ωστόσο ορισμένες αμφιβολίες σχετικά με τη δυνατότητα της Επιτροπής, να ορίζει με διαδικασία που αναφέρεται στο άρθρο 83, τις κατ'αποκοπήν τιμές των χυμών και των μούστων.

4.7. Δεδομένου ότι είναι δύσκολο να καθοριστούν αυτές οι τιμές στις τρίτες χώρες προέλευσης των προϊόντων, η Οικονομική και Κοινωνική Επιτροπή θεωρεί πιο ρεαλιστικό τον καθορισμό των εν λόγω τιμών βάσει της μέσης τιμής που εφαρμόζεται σε ορισμένους κοινοτικούς τόπους αγοράς, τόπους που σίγουρα μπορούν να εξασφαλίσουν πραγματικά δεδομένα σχετικά με την πορεία της αγοράς των εν λόγω προϊόντων.

4.8. Η επισήμανση των τόπων αυτών μπορεί να πραγματοποιείται σύμφωνα με τις διαδικασίες του άρθρου 83.

Βρυξέλλες, 2 Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 214 της 16. 7. 1997, σ. 11.

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες απορρίφθηκαν κατά τη διάρκεια της συζήτησης.

1. Σημείο 1.3

Να προστεθούν οι λέξεις με χαρακτήρες bold:

«Όλα αυτά τα χρόνια καμία χώρα της Ένωσης δεν ζήτησε ποτέ την έγκριση της χρήσεως μηλικού οξέως, στο βαθμό που όλοι οι φορείς της ΕΕ καθώς και η σύγχρονη οινολογία της ΕΕ προβλέπουν αποκλειστικά τη χρήση τρυγικού οξέως για τις πράξεις οξίνισης.»

Αποτέλεσμα της ψηφοφορίας

Ψήφοι υπέρ: 29, ψήφοι κατά: 46, αποχές: 7.

2. Σημείο 1.4

Να προστεθούν οι λέξεις με χαρακτήρες bold:

«Ο λόγος της μη χρησιμοποίησης του μηλικού οξέος στην ΕΕ οφείλεται τόσο στο αυξημένο κόστος, όσο και στην αναγνώρισή του στο επίπεδο της γεύσης η οποία, στην πράξη σημαίνει τροποποίηση της γεύσης του ίδιου του οίνου, εφόσον καταναλώνεται σε ευρωπαϊκές κλιματικές συνθήκες, ενώ αντιθέτως αυτό δεν συμβαίνει με τη χρήση του τρυγικού οξέως. Χρειάζεται όμως για ορισμένους από τους εμπορικούς εταίρους μας. Οι εισαγωγές και η πώληση οίνου που περιέχουν τρυγικό οξύ διέπονται από διμερείς συμφωνίες (1).

(1) ΕΕ L 86 της 31. 3. 1994, σ. 3 (βλ. σ. 12 παράρτημα Ι, 1(α) 14 περί μηλικού οξέος 7 ΕΕ L 176 της 3. 7. 1984, σ. 7 (βλ. σ. 8 παράρτημα, 1(b) περί μηλικού οξέος.»Αποτέλεσμα της ψηφοφορίας

Ψήφοι υπέρ: 21, ψήφοι κατά: 48, αποχές: 9.

3. Σημεία 1.5 και 1.6

Να διαγραφεί ως εξής το σημείο 1.5:

«Η πρόταση της Επιτροπής να τροποποιηθεί το παράρτημα VI με την εξάλειψη της δυνατότητας της χρήσεως μηλικού οξέως στις πράξεις οξίνισης γίνεται συνεπώς δεκτή, υπό τον όρο ότι θα βρεθούν τρόποι συμμορφώσεως με τις σχετικές διμερείς συμφωνίες.»

Να καταργηθεί το Σημείο 1.6.

Αιτιολογία

Η γνωμοδότηση σφάλει αναφέροντας ότι δεν χρησιμοποιείται το μηλικό οξύ. Αυτό ισχύει μόνο για την ΕΕ. Η χρήση του είναι απαραίτητη και χρησιμοποιείται ευρέως σε άλλες χώρες, ειδικότερα στις χώρες της Βρετανικής Κοινοπολιτείας. Υπάρχει λοιπόν κίνδυνος η απαγόρευσή του στον αμπελοοινικό τομέα της ΕΕ να ζημιώσει εδώ τις πωλήσεις οίνου της Κοινοπολιτείας.

Αποτέλεσμα της ψηφοφορίας

Ψήφοι υπέρ: 25, ψήφοι κατά: 54, αποχές: 10.